
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
<RepeatBlock-Dec>Dio I. – Razrješnica za izvršenje proračuna Agencije Europske unije za suradnju u kaznenom pravosuđu za financijsku godinu 2023.
1.	prima na znanje posebnu napomenu o godišnjoj računovodstvenoj dokumentaciji koju je izdao Revizorski sud; uviđa odgovor Agencije Europske unije za suradnju u kaznenom pravosuđu (Eurojust), posebno da je visoka stopa zakašnjelih plaćanja posljedica tehničkih poteškoća u obradi transakcija pri upotrebi sustava SUMMA, novog proračunskog, računovodstvenog i financijskog sustava koji je još u pilot-fazi; poziva Eurojust da poduzme konkretne mjere kako bi se zakašnjela plaćanja svela na najmanju moguću mjeru i da osigura potpunu provedbu sustava;
2.	pozdravlja povećanje proračuna Eurojusta 2023. sa 67 milijuna EUR na 88 milijuna EUR (+ 31 %) i povećanje njegova broja osoblja s 285 na 298 (+ 5 %); ističe da se rad na predmetima koji provodi Eurojust povećao za 14 % tijekom 2023., da je Eurojust obradio više od 13 000 predmeta te je organizirao i 577 koordinacijskih sastanaka i 21 koordinacijski centar, pružao pravnu, tehničku, financijsku i/ili operativnu potporu za 288 zajedničkih istražnih timova, olakšao izvršenje 1259 europskih uhidbenih naloga, pridonio uhićenju više od 4200 osumnjičenika i privremenom oduzimanju i/ili zamrzavanju imovine stečene kaznenim djelima u vrijednosti većoj od 1 milijarde EUR, sastavio 1013 operativnih dokumenata za potporu predmetima (analize, pravne obavijesti itd.) i omogućio upotrebu 6299 europskih istražnih naloga; prima na znanje odgovor Eurojusta u kojem se naglašava da je agencija preispitala postupak za evidentiranje slučajeva neusklađenosti i izvješćivanje o njima; 
3.	pohvaljuje napore Eurojusta usmjerene na digitalizaciju pravosuđa, to jest provedbu novog sustava upravljanja predmetima nakon posljednje izmjene Uredbe o Eurojustu[footnoteRef:1], provedbu nove platforme za suradnju zajedničkih istražnih timova[footnoteRef:2] i primjećuje ulogu Eurojusta kao kontaktne točke za treće zemlje i međunarodne organizacije u pogledu zahtjeva sustava ECRIS-TCN u kontekstu kaznenih postupaka; [1:  Uredba (EU) 2023/2131 Europskog parlamenta i Vijeća od 4. listopada 2023. o izmjeni Uredbe (EU) 2018/1727 Europskog parlamenta i Vijeća i Odluke Vijeća 2005/671/PUP u pogledu digitalne razmjene podataka u predmetima povezanima s terorizmom (SL L, 2023/2131, 11.10.2023., ELI: http://data.europa.eu/eli/reg/2023/2131/oj).]  [2:  Uredba (EU) 2023/969 Europskog parlamenta i Vijeća od 10. svibnja 2023. o uspostavi platforme za suradnju radi pružanja potpore radu zajedničkih istražnih timova i izmjeni Uredbe (EU) 2018/1726 (SL L, 2023/969, 17.5.2023., ELI: http://data.europa.eu/eli/reg/2023/969/oj).] 

4.	naglašava važnost kontinuirane potpore Eurojusta Ukrajini, među ostalim u okviru zajedničkog istražnog tima koji proučava najteže međunarodne zločine navodno počinjene u Ukrajini, vođenja središnje baze podataka s dokazima o najtežim međunarodnim zločinima (CICED) radi očuvanja, pohrane i analize dokaza o najtežim međunarodnim zločinima u jedinstvenoj, sigurnoj središnjoj bazi podataka, kao i u osiguravanju sigurne metode digitalnog prijenosa podataka za podnošenje dokaza i njihove analize; nadalje pozdravlja pokretanje novog Međunarodnog centra za kazneni progon zločina agresije protiv Ukrajine (ICPA) u Eurojustu u cilju podupiranja nacionalnih istraga i postizanja dogovora o zajedničkim istražnim strategijama i strategijama kaznenog progona te aktivan doprinos radu radne skupine „Freeze and Seize” (Zamrzavanje i privremeno oduzimanje) kako bi se osigurala učinkovita provedba sankcija EU-a diljem Europske unije;
5.	sa zadovoljstvom prima na znanje snažnu suradnju s agencijama za pravosuđe i unutarnje poslove, posebno sklapanje novog radnog dogovora s Europskim uredom za borbu protiv prijevara (OLAF), otvaranje 15 novih predmeta u kojima je Eurojust podupirao Ured europskog javnog tužitelja (EPPO), kao i suradnju u 42 predmeta s Agencijom Europske unije za suradnju tijela za izvršavanje zakonodavstva (Europol); ističe da su Eurojust i Europol pokrenuli pilot-projekt za sustavnu i strukturnu razmjenu podataka u svrhu otkrivanja poveznica, koji će se revidirati u prvoj polovici 2024.; pozdravlja Akcijski plan Eurojusta i OLAF-a za razdoblje 2022. – 2023. za borbu protiv kaznenih djela koja utječu na financijske interese Europske unije;
6.	sa zadovoljstvom primjećuje da Eurojust i dalje podupire Komisiju u reviziji pregovora o međunarodnim sporazumima između Unije i 13 trećih zemalja o suradnji s Eurojustom o kojima Komisija pregovara u ime EU-a.
Dio II. – Razrješnica za izvršenje proračuna Agencije Europske unije za temeljna prava za financijsku godinu 2023.
1.	prima na znanje opažanje Revizorskog suda o opetovanim visokim stopama prijenosa povezanih s operativnim aktivnostima u iznosu od 6,4 milijuna EUR (23 %) dostupnih odobrenih sredstava za preuzimanje obveza za 2023. g. u 2024. g; napominje da je riječ o nižoj stopi nego 2022., kada su stope prijenosa iznosile 26 %; pozdravlja činjenicu da je Revizorski sud izjavio da su transakcije na kojima se temelji godišnja računovodstvena dokumentacija Agencije za temeljna prava za financijsku godinu 2023. zakonite i pravilne u svim bitnim aspektima; ističe da je proračun za 2023. iznosio 34 milijuna EUR; primjećuje i ponovno izražava zabrinutost zbog toga što se Agencija za temeljna prava i dalje suočava s financijskim i kadrovskim ograničenjima; pozdravlja činjenicu da je Agencija za temeljna prava uspjela ispuniti svoje ciljeve i provesti aktivnosti predviđene u njezinu godišnjem programu rada unatoč stalnom manjku ljudskih i financijskih resursa; napominje da je broj organiziranih ili suorganiziranih sastanaka i događanja iznosio 421 u usporedbi s postavljenim ciljem od 260 te da je broj komunikacijskih materijala iznosio 1809 u usporedbi s postavljenim ciljem od 250; sa zadovoljstvom prima na znanje da Agencija za temeljna prava ima vrlo visoku razinu izvršenja proračuna iznad 99 %; smatra da je to važan pokazatelj dobrog financijskog upravljanja i poštovanja proračunskih načela; pozdravlja suradnju s drugim agencijama EU-a te s civilnim društvom kako bi se osiguralo poštovanje temeljnih prava;
2.	ističe ulogu Agencije Europske unije za temeljna prava kao važne čuvarice temeljnih prava i vladavine prava kako je utvrđeno u Povelji o temeljnim pravima, te pohvaljuje njezinu potporu osiguravanju poštovanja, zaštite i ostvarivanja temeljnih prava u postojećim zakonima i politikama EU-a u području jednakosti i borbe protiv diskriminacije, kao što su zakoni i politike EU-a za borbu protiv rasizma i antisemitizma te islamofobije, uz podupiranje prikupljanja podataka o jednakosti i provedbe strategija za ravnopravnost i borbu protiv rasizma, kao što su nacionalni strateški okviri za Rome te pružanje doprinosa preispitivanju strategije za ravnopravnost LGBTIQ osoba 2020. – 2025. u sredini programskog razdoblja, zaštiti civilnog društva i ugroženih boraca za ljudska prava, te pružanje potpore reviziji Direktive o pravima žrtava, Akcijskog plana za borbu protiv rasizma i Strategije EU-a za suzbijanje antisemitizma i njegovanje židovskog života te savjetovanje o usklađenosti s temeljnim pravima u pogledu razvoja i uporabe sustava umjetne inteligencije te provedbe i upotrebe sredstava EU-a;
3.	naglašava smjernice i angažman Agencije za temeljna prava u području azila i migracija, granica i interoperabilnosti kao i njezinu važnu usmjerenost na temeljna prava, međunarodne obveze država članica i pravo EU-a o ljudskim pravima u tom području, uključujući suradnju s Agencijom Europske unije za azil (EUAA), kako bi se unaprijedilo znanje o važnosti skrbnika i pravnih zastupnika koji pomažu djeci bez pratnje koja traže međunarodnu zaštitu unutar Unije te osposobljavanje koje se pruža osoblju Europola u cilju povećanja osviještenosti i razumijevanja pitanja temeljnih prava u relevantnim operativnim kontekstima; pozdravlja pravovremeni doprinos Agencije za temeljna prava provedbi Direktive o privremenoj zaštiti u kontekstu izbjeglica iz Ukrajine, kao i utvrđivanju izazova u vezi s provedbom prava Unije o dugotrajnom boravku te utvrđivanju nedostataka u Zakoniku o vizama i popisu mjera koje Unija i njezine države članice mogu poduzeti kako bi se smanjio broj smrtnih slučajeva na moru; 
4.	pozdravlja doprinos Agencije za temeljna prava evaluaciji Uredbe o europskoj graničnoj i obalnoj straži („Uredba o europskoj graničnoj i obalnoj straži”)[footnoteRef:3], sudjelovanje na sastancima Upravnog odbora Agencije za europsku graničnu i obalnu stražu (Frontex) i supredsjedanje Savjetodavnim forumom Frontexa o temeljnim pravima, kao i suradnju s Uredom za temeljna prava pri Frontexu;  [3:  Uredba (EU) 2019/1896 Europskog parlamenta i Vijeća od 13. studenoga 2019. o europskoj graničnoj i obalnoj straži i stavljanju izvan snage uredaba (EU) br. 1052/2013 i (EU) 2016/1624 (SL L, 2019/1896, 14.11.2019., ELI: http://data.europa.eu/eli/reg/2019/1896/oj).] 

5.	sa zadovoljstvom primjećuje da je Agencija za temeljna prava pružila analizu temeljnih prava i stručno znanje za potporu aktivnostima i radu drugih agencija EU-a za pravosuđe i unutarnje poslove, uključujući EUAA, Frontex, Europol, Agenciju Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) i Agenciju Europske unije za osposobljavanje u području izvršavanja zakonodavstva (CEPOL); pozdravlja doprinose Agencije Europske unije za temeljna prava u 2023. unaprjeđenju poštovanja temeljnih prava, među ostalim putem smjernica o fondovima EU-a i rješavanjem izazova koje predstavljaju nove tehnologije; poziva Agenciju za temeljna prava da utvrdi kako su vladavina prava i temeljna prava neodvojivo povezani i kako bi se njezin rad mogao uključiti ili razviti u sinergiji s radom Europske komisije u kontekstu godišnjeg izvješća o vladavini prava; 
6.	pozdravlja suradnju Agencije za temeljna prava s Agencijom Europske unije za kibersigurnost (ENISA) u pogledu zaštite privatnosti i zaštite podataka tijekom razvoja i provedbe inicijativa u području kibernetičke sigurnosti te s agencijom eu-LISA u pogledu jamčenja usklađenosti dizajna i upotrebe informacijskih sustava sa standardima temeljnih prava.
Dio III. – Razrješnica za izvršenje proračuna Agencije Europske unije za azil za financijsku godinu 2023.
1.	napominje da je 2023. podneseno više od 1,1 milijuna zahtjeva za međunarodnu zaštitu (+ 18 % u odnosu na 2022.), a u 29 zemalja EU+ doneseno je više od milijun odluka o odobravanju privremene zaštite; ističe znatnu potporu koju je EUAA pružio državama članicama u tom kontekstu[footnoteRef:4]; poziva na odgovarajuće razine financiranja agencije EUAA, posebno ako dođe do znatnog povećanja zadaća povjerenih Agenciji u kontekstu provedbe Pakta o migracijama i azilu; [4:  Zemlje EU+ uključuju države članice Europske unije (EU) i zemlje pridružene Schengenu.] 

2.	napominje povećanje proračuna agencije EUAA u 2023. s 208 milijuna EUR na 228 milijuna EUR (+ 10 %) i povećanje njegova broja osoblja s 519 na 529 (+ 2 %); ističe da je Revizorski sud u svojim izvješćima za 2017. i 2020. utvrdio da su ugovori agencije EUAA za najam prostora na Lezbosu i u Rimu nepravilni zbog nedovoljnog tržišnog natjecanja i nepoštovanja načela ekonomičnosti, zbog čega su sva naknadna plaćanja izvršena na temelju tih ugovora nepravilna; podsjeća na opažanje revizora da su do 2023. ta nepravilna plaćanja ukupno iznosila 123 800 EUR;
3.	pozdravlja činjenicu da je pričuva za azil postala operativna i da je do kraja 2023. uključivala gotovo 350 stručnjaka; žali zbog toga što zbog kašnjenja nekih država članica u imenovanju njihovih stručnjaka predviđeni broj od 500 još nije dosegnut; poziva države članice da poštuju svoje obveze u pogledu nacionalnih stručnjaka kako bi se izbjegla potreba da se Agencija oslanja na vanjske izvođače;
4.	pozdravlja činjenicu da je prvi službenik agencije EUAA za temeljna prava stupio na dužnost 16. svibnja 2023.; cijeni uvođenje vidljivog i lako dostupnog mehanizma za podnošenje pritužbi koji je razvio službenik za temeljna prava uz savjetovanje s Komisijom i Savjetodavnim forumom;
5.	pozdravlja donošenje revidirane strategije vanjske suradnje[footnoteRef:5] i strategije o ranjivosti[footnoteRef:6] Agencije Europske unije za azil; ističe da bi obje trebale služiti kao jamstvo za zaštitu temeljnih prava u sustavima azila i prihvata u zemljama EU+;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	cijeni napore koje EUAA ulaže u prelazak na digitalizaciju, među ostalim donošenjem strategije za digitalne inovacije u postupcima azila i sustavima prihvata[footnoteRef:7]; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	sa zadovoljstvom konstatira da je agencija EUAA organizirala 1000 tečajeva osposobljavanja te da se broj službenika za azil i prihvat te osposobljenih aktera civilnog društva stalno povećava (+ 6 % u odnosu na 2022.); pozdravlja daljnji razvoj europskog kurikuluma o azilu s modulima osposobljavanja kao što su oni koji se bave rodno uvjetovanim nasiljem, ranjivošću i položajem djece u postupku azila;
8.	ponavlja svoj poziv iz prošle godine da EUAA redovito izvješćuje Parlament o svim istragama OLAF-a.
Dio IV. – Razrješnica za izvršenje proračuna Agencije Europske unije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2023.
1.	izražava žaljenje zbog toga što su 2023. nesukladni rashodi činili 12,6 milijuna EUR, tj. 3,2 % ukupnih dostupnih odobrenih sredstava za plaćanje, čime je premašen prag značajnosti utvrđen za reviziju, što je rezultiralo uvjetnim mišljenjem Revizorskog suda o zakonitosti i pravilnosti plaćanja; poziva agenciju eu-LISA da bez odgode pripremi detaljan plan korektivnih mjera koji uključuje raspored i odgovornost za uklanjanje neusklađenih rashoda; poziva Agenciju da redovito izvješćuje Revizorski sud o napretku u provedbi korektivnog plana;
2.	sa zabrinutošću prima na znanje posebnu napomenu o godišnjoj računovodstvenoj dokumentaciji koju je izdao Revizorski sud zbog dvaju aktivnih okvirnih ugovora; ponovno izražava zabrinutost zbog toga što nekoliko opažanja Revizorskog suda iz prethodnih godina još uvijek nije zaključeno; poziva eu-LISA-u da razmotri opažanja Revizorskog suda i da uloži više napora u provedbu korektivnih mjera u svim preostalim slučajevima nesukladnosti i da tijelo nadležno za davanje razrješnice izvijesti o postignutom napretku;
3.	prima na znanje napore koje je eu-LISA uložila u postizanje ciljeva utvrđenih za 2023. u jedinstvenom programskom dokumentu za razdoblje 2023. – 2025.; sa zadovoljstvom prima na znanje potpunu provedbu obnovljenog Schengenskog informacijskog sustava (SIS) u ožujku i neometanu integraciju Cipra u SIS u srpnju 2023. te integraciju Hrvatske u vizni informacijski sustav (VIS);
4.	prima na znanje novi plan interoperabilnosti; žali zbog toga što je novi vremenski okvir za uvođenje i interoperabilnost informacijskih sustava EU-a bio potreban zbog kašnjenja u razvoju sustava ulaska/izlaska (EES), europskog sustava za informacije o putovanjima i odobravanje putovanja (ETIAS) i Europskog informacijskog sustava kaznene evidencije za državljane trećih zemalja (ECRIS-TCN); poziva eu-LISA-u da prednost da brzoj provedbi tih informacijskih sustava i da odredi novi poseban datum početka rada; ističe da je brza, učinkovita i pouzdana razmjena informacija ključna za održavanje i jačanje Unijina područja slobode, sigurnosti i pravde;
5.	pozdravlja činjenicu da se eu-LISA također usredotočila na kibernetičku sigurnost i borbu protiv prijetnji u kibernetičkom području, pri čemu je posebno obavila potrebne pripreme za obveze koje proizlaze iz novih propisa Unije o informacijskoj sigurnosti i kibernetičkoj sigurnosti; ističe činjenicu da eu-LISA održava platformu za praćenje sigurnosti i upravlja njome, da je izradila plan kibernetičkih sigurnosnih incidenata i priručnike za odgovor te da stavlja na raspolaganje aranžmane za pripravnost 24 sata dnevno sedam dana u tjednu kako bi se osigurala pravodobna identifikacija kibernetičkih prijetnji i odgovor na njih; pozdravlja ulogu eu-LISA-e u podupiranju međuagencijskih vježbi u području kibernetičke sigurnosti u suradnji s mrežom agencija za pravosuđe i unutarnje poslove; 
6.	pozdravlja činjenicu da je eu-LISA započela pripreme za preuzimanje operativnog upravljanja sustavom e-CODEX (komunikacija u okviru e-pravosuđa putem internetske razmjene podataka) te da su započele i pripreme za osmišljavanje i razvoj platforme za suradnju zajedničkih istražnih timova kako bi se osigurala sigurna elektronička razmjena informacija za prekogranične kaznene istrage; prima na znanje reviziju pravila za sprečavanje sukoba interesa i upravljanje njima u vezi s predstavnicima upravnog odbora i savjetodavnih skupina;

Dio V. – Razrješnica za izvršenje proračuna Agencije za europsku graničnu i obalnu stražu za financijsku godinu 2023.
1.	prima na znanje znatno povećanje vraćanja, pri čemu je Frontex pomogao u 39 239 slučaja vraćanja i time premašio svoj cilj od 20 000, uključujući impresivno povećanje dobrovoljnih vraćanja od 87 % i porast prisilnih vraćanja od 20 % u odnosu na 2022.; pozdravlja pojačanu potporu pruženu državama članicama u pomoći nakon vraćanja i nakon dolaska, pri čemu je Frontex 2023. premašio svoj cilj od 5000 slučajeva u zajedničkom sustavu reintegracije i uspješno obradio 6438 slučajeva;
2.	prima na znanje postupno širenje suradnje s trećim zemljama tijekom 2023., koje je obilježeno nizom aktivnosti kao što su posjeti u svrhu upoznavanja, misije za identifikaciju i radionice, što obuhvaća ukupno 36 inicijativa usmjerenih na jačanje suradnje;
3.	ističe ključnu ulogu i glavnu zadaću Frontexa u zaštiti vanjskih granica Unije; prepoznaje ključnu ulogu Frontexa i u operacijama traganja i spašavanja, pri čemu su pomorski i zračni resursi raspoređeni u zajedničkim operacijama kao odgovor na 785 incidenata s 43 508 migranata, naglašavajući ključan doprinos Frontexa humanitarnim naporima; sa zabrinutošću napominje da je prema procjenama platforme Statista 2023. tijekom prelaska Sredozemnog mora poginulo 3105 migranata; naglašava da je potrebno pojačati napore za sprečavanje krijumčarenja i trgovine ljudima;
4.	ističe pozitivan napredak u provedbi ciljeva temeljnih prava, uključujući trenutačnu provedbu akcijskog plana za temeljna prava i neovisnu evaluaciju usklađenosti Agencije s okvirom za temeljna prava, u skladu s Uredbom o europskoj graničnoj i obalnoj straži; pozdravlja to što Frontex proaktivno postupa s pritužbama u vezi s temeljnim pravima, pri čemu je većina odbačena zbog neprihvatljivosti; ističe važnost bliske suradnje s nacionalnim tijelima kako bi se osiguralo odgovarajuće daljnje postupanje u vezi s navodima o kršenju temeljnih prava u skladu s nacionalnim mehanizmima za temeljna prava; naglašava da službenici Frontexa moraju izbjegavati sudjelovanje u svim aktivnostima kojima bi se izravno ili neizravno mogla kršiti temeljna prava; pozdravlja pojačanu predanost Frontexa transparentnosti i odgovornosti; naglašava potrebu za detaljnijim informacijama nakon provođenja operacija;
5.	podržava kontinuirane napore Frontexa da ojača djelovanje svoga službenika za temeljna prava i prima na znanje zapošljavanje 46 promatrača za temeljna prava tijekom 2023.; naglašava da je važno osigurati da se svi promatrači za temeljna prava zapošljavaju u platnom razredu AD kako bi se dodatno povećali njihovi kapaciteti i neovisnost; uviđa da je Frontex poduzeo važne korake kako bi odgovorio na mišljenja službenika za temeljna prava, posebno u pogledu pitanja kao što su rodno osviještena politika i trgovina ljudima;
6.	sa zadovoljstvom prima na znanje da je većina ciljeva u pogledu temeljnih prava ostvarena 2023., što je doprinijelo snažnijem pristupu operacijama Frontexa koji se temelji na pravima; žali, unatoč službenim odgovorima izvršnog direktora Frontexa, zbog nedostatka konkretnih mjera u vezi s nekim mišljenjima službenika za temeljna prava te stoga poziva na kontinuiranu usredotočenost na provedbu takvih konkretnih mjera na temelju preporuka službenika za temeljna prava i na daljnje jačanje Frontexova okvira za ljudska prava;
7.	napominje da je zaprimljeno 217 izvješća o navodnim kršenjima temeljnih prava, podnesena su 104 izvješća o ozbiljnim incidentima u 2023., od kojih se 48 odnosilo na temeljna prava, zaprimljeno je 67 pritužbi putem Frontexova mehanizma za podnošenje pritužbi, 2023. pokrenuto je 55 istraga ozbiljnih incidenata i zaključeno je 39 ozbiljnih incidenata, pri čemu je utvrđeno da se gotovo 50 % zaključenih slučajeva odnosi na kršenje temeljnih prava; potvrđuje da se provedenim istragama također ističe predanost Frontexa transparentnosti, odgovornosti i stalnom poboljšanju;
8.	apelira na Frontex da bez odgode osigura potpunu provedbu svih preporuka europskih revizijskih i nadzornih tijela, posebno onih iz OLAF-a, radne skupine Europskog parlamenta za nadzor Frontexa, Europskog ombudsmana, Revizorskog suda i Radne skupine Frontexa za temeljna prava i pravne operativne aspekte operacija (WG FRaLO);
9.	sa zabrinutošću primjećuje da Revizorski sud od 2018. ističe visoku razinu prijenosa i ukidanja u Frontexu te da taj problem i dalje postoji 2023.; nadalje napominje da Frontex i dalje ima poteškoća u ispunjavanju uvjeta za popunjenost radnih mjesta, kako je utvrđeno u njegovu planu radnih mjesta te da taj problem potječe barem iz 2018.; podsjeća da je Revizorski sud i dalje zabrinut zbog nedostatka pravila o prijavljenim sukobima interesa u vezi s postupcima zapošljavanja u Frontexu;
10.	primjećuje da je Revizorski sud stavio znatan naglasak na godišnju računovodstvenu dokumentaciju u vezi s izračunom doprinosa zemalja pridruženih Schengenu, koji su prikupljeni 2022.; prima na znanje odgovor Frontexa da su ti izračuni u skladu s ustaljenom praksom koju su podržali Upravni odbor i Komisija; poziva Komisiju da preispita te sporazume kako bi se osigurala veća dosljednost u načinu utvrđivanja doprinosa Uniji i njezinim agencijama;
11.	poziva Komisiju da, s obzirom na izazovnu migracijsku krizu, posebno nakon stupanja na snagu Pakta o migracijama i azilu te hibridnih operacija Rusije i Bjelarusa, poduzme daljnje korake u vezi s izjavom predsjednice Komisije Ursule von der Leyen iz srpnja 2024. u kojoj se tvrdi da je Frontex u dobrom položaju da dodatno poveća svoje osoblje na 30 000 djelatnika; naglašava da bi se tim povećanjem znatno proširio kapacitet Frontexa za rješavanje migracijskih tokova i upravljanje njima te zajamčila sigurnost i poštovanje temeljnih prava na vanjskim granicama Unije, čime bi se ojačala njegova ključna uloga u široj migracijskoj strategiji Unije; poziva Komisiju da poduzme potrebne korake kako bi se Frontexu osigurali resursi prikladni za trenutačnu geopolitičku situaciju i za borbu protiv krijumčarenja.
Dio VI. – Razrješnica za izvršenje proračuna Agencije Europske unije za osposobljavanje u području izvršavanja zakonodavstva za financijsku godinu 2023.
1.	potvrđuje da je CEPOL pojačao svoje napore kako bi osigurao sveobuhvatan portfelj osposobljavanja u svim područjima Europske multidisciplinarne platforme za borbu protiv kaznenih djela (EMPACT); napominje da su teški i organizirani kriminal i kibernetički kriminal bili najpopularnije teme na kojima je 2023. sudjelovalo gotovo 62 % ukupnog broja sudionika; ističe da je pri reviziji plaćanja na temelju okvirnog ugovora za usluge organizacije putovanja i događanja Revizorski sud primijetio da CEPOL prati potrošnju ugovora na razini plaćanja, a ne proračunskih obveza; slaže se s Revizorskim sudom da taj pristup nije u skladu s člankom 111. Financijske uredbe EU-a;
2.	pozdravlja činjenicu da je CEPOL objavio procjenu strateških potreba EU-a za osposobljavanjem za razdoblje 2022. – 2025., u kojoj su utvrđene nove strateške potrebe za osposobljavanjem službenika za izvršavanje zakonodavstva na razini EU-a;
3.	pozdravlja činjenicu da je CEPOL nastavio pružati portfelj osposobljavanja u području kibernetičke sigurnosti putem svoje akademije za kibernetički kriminal; pozdravlja činjenicu da su se namjenskim aktivnostima osposobljavanja poboljšali znanje o kibernetičkom kriminalu i kibernetički kapaciteti u Europi u područjima borbe protiv seksualnog iskorištavanja djece, sustava internetskih prijevara i kibernetičkih napada te da je CEPOL razvio svoju prvu posebnu radionicu o umjetnoj inteligenciji;
4.	sa žaljenjem napominje da su se aktivnosti osposobljavanja u području temeljnih prava i zaštite podataka smanjile 2023. (kad je provedeno 19 aktivnosti s 2063 sudionika) u odnosu na 2022. (30 aktivnosti s 4014 sudionika); ističe da je glavni cilj CEPOL-a podupirati, razvijati, provoditi i koordinirati osposobljavanje službenika za izvršavanje zakonodavstva, stavljajući poseban naglasak na zaštitu ljudskih prava i temeljnih sloboda u kontekstu izvršavanja zakonodavstva; istodobno prima na znanje da se ukupan broj sudionika povećao na 46 431. poziva CEPOL da poveća transparentnost u planiranju i praćenju provedbe tih potreba za osposobljavanjem, posebno u kontekstu novih izazova kao što je sve veća uloga tehnologije u provedbi zakona;
Dio VII. – Razrješnica za izvršenje proračuna Europskog centra za praćenje droga i ovisnosti o drogama za financijsku godinu 2023.
1.	napominje da je 1. srpnja 2023. na snagu stupila nova Uredba Agencije Europske unije za droge (EUDA)[footnoteRef:8], kojom se stavlja izvan snage i zamjenjuje Uredba o Europskom centru za praćenje droga i ovisnosti o drogama (EMCDDA)[footnoteRef:9], i pozdravlja novi, širi mandat EUDA-e; podsjeća da je cilj Uredbe o Agenciji Europske unije za droge (EUDA) rješavanje pojave droga holističkim pristupom koji se temelji na dokazima te poziva Agenciju da osigura potpunu provedbu svojeg novog mandata; prima na znanje povećanje proračuna EMCDDA-e 2023. s 26 milijuna EUR na 29 milijuna EUR (+ 13 %) i smanjenje broja zaposlenika sa 110 na 101 (-1 %); [8:  Uredba (EU) br. 2016/1322 Europskog parlamenta i Vijeća od 27. lipnja 2023. o Agenciji Europske unije za droge (EUDA) i stavljanju izvan snage Uredbe (EZ) br. 1920/2006 (SL L, 2023/1322, 30.6.2023., ELI: http://data.europa.eu/eli/reg/2023/1322/oj). ]  [9:  Uredba (EZ) br. 1920/2006 Europskog parlamenta i Vijeća od 12. prosinca 2006. o Europskom centru za praćenje droga i ovisnosti o drogama (SL L, 1920/2006, 27.12.2006., ELI: http://data.europa.eu/eli/reg/2006/1920/oj).] 

2.	pozdravlja doprinos EMCDDA-e EMPACT-u i operativnim akcijskim planovima ciklusa politike EU-a o organiziranom i teškom međunarodnom kriminalu; cijeni doprinos EMCDDA-e novom planu EU-a za jačanje borbe protiv trgovine drogom i kriminalnih mreža[footnoteRef:10];  [10:  https://ec.europa.eu/commission/presscorner/detail/hr/ip_23_4981 ] 

3.	pozdravlja stalne napore EMCDDA-e u provedbi sustava ranog upozoravanja EU-a u suradnji s partnerima u državama članicama; napominje da je prijavljeno 26 novih psihoaktivnih tvari i da ukupan broj novih psihoaktivnih tvari koje se trenutačno prate iznosi otprilike 950; cijeni tehnička izvješća koja je objavila Agencija;
4.	prima na znanje da je Europski centar za praćenje droga i ovisnosti o drogama 2023. izradio 30 znanstvenih i institucionalnih publikacija te u ulozi autora ili koautora sastavio 14 znanstvenih članaka i poglavlja u knjigama, te cijeni znanstveno i na dokazima utemeljeno stručno znanje koje pruža Agencija;
5.	pozdravlja pokretanje modularnog, europskog izvješća o drogama za 2023. u skladu s pristupom „digitalizacija na prvom mjestu” i pokretanje modula o amfetaminu i kanabisu iz zajedničkog izvješća EMCDDA-e i Europola o tržištima droga u EU-u: detaljna analiza;
6.	sa zadovoljstvom napominje da je EMCDDA nacionalnim tvorcima politika pružala redovitu i vrijednu potporu i informacije o politikama u vezi s drogama te je koordinirala pripremne znanstvene revizije štetnih praksi, liječenja i smanjenja štete povezane s drogama; naglašava važnost nastavka tog ključnog posla kako bi se odgovorilo na nove trendove i izazove te poziva na daljnje jačanje tih aktivnosti poticanjem bliže suradnje s državama članicama i osiguravanjem pravilnog širenja zaključaka široj publici, uključujući zdravstvene djelatnike i širu javnost;
7.	ističe da je EMCDDA osposobila više od 3300 stručnjaka koji rade u području droga, uključujući zdravstvene radnike, policijske službenike i oblikovatelje politika unutar i izvan Unije te da je na osam internetskih seminara koje je organizirala EMCDDA sudjelovalo oko 4800 stručnjaka; pozdravlja suradnju s drugim agencijama EU-a.
Dio VIII. – Razrješnica za izvršenje proračuna Agencije Europske unije za suradnju tijela za izvršavanje zakonodavstva za financijsku godinu 2023.
1.	zabrinut je zbog opažanja Revizorskog suda o zakonitosti i pravilnosti transakcija povezanih s bespovratnim sredstvima za poslovanje namijenjenih financiranju aktivnosti nacionalnih policijskih snaga u jednoj državi članici; napominje da je Revizorski sud zaključio da je dio bespovratnih sredstava u iznosu od 279 000 EUR bio nepravilan; ističe da je Europol na zahtjev Revizorskog suda utvrdio druga bespovratna sredstva na temelju kojih je 2023. izvršen povrat PDV-a za slične aktivnosti, što je dovelo do nepravilnih plaćanja; prima na znanje odgovor Europola da više neće smatrati PDV prihvatljivim troškom za operativna bespovratna sredstva, čime će se osigurati njegova usklađenost s Financijskom uredbom 2018/1046;
2.	sa zadovoljstvom primjećuje da je Europol 2023. prihvatio 107 856 operativnih doprinosa, podržao 3155 operacija, osnovao 27 operativnih radnih skupina, isporučio 21 096 prvih odgovora putem platforme SIENA i pružio veće operativne informacijske kapacitete nacionalnim tijelima, državama članicama i trećim stranama;
3.	pohvaljuje uspješno uvođenje platforme EU-a za nezakoniti sadržaj na internetu (PERCI), posebno uz potpunu provedbu preporuka Europskog nadzornika za zaštitu podataka (EDPS); cijeni snažnu suradnju s Europskim nadzornikom za zaštitu podataka i zajedničkom radnom skupinom osnovanom s Frontexom radi praćenja preporuka Europskog nadzornika za zaštitu podataka u vezi s Frontexovim programom PeDRA (Obrada osobnih podataka za analizu rizika) u kojem obje agencije dijele snažan interes za zaštitu temeljnih prava uz istodobno unapređenje sigurnosti;
4.	zahtijeva da suradnja između Europola i drugih agencija za pravosuđe i unutarnje poslove bude potpuno transparentna i da se odgovornost osigura u skladu s pravilima EU-a o transparentnosti te temeljnim pravima i standardima zaštite podataka;
5.	pozdravlja provedbu Uredbe o Europolu[footnoteRef:11], kako je izmijenjena 2022., posebno brzo imenovanje službenika za temeljna prava u siječnju 2023., što je važan korak prema jačanju predanosti Europola ljudskim pravima u njegovim operacijama; [11:  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L, 2016/794, 24.5.2016., ELI: http://data.europa.eu/eli/reg/2016/794/oj).] 

6.	sa zabrinutošću primjećuje da se sve više djece i mladih novači za organizirani kriminal; naglašava važnost jasne i sveobuhvatne strategije za sprečavanje i suzbijanje te pojave;
7.	cijeni aktualnu i neprocjenjivu potporu Europola Ukrajini, posebno njegovim sudjelovanjem u zajedničkom istražnom timu usmjerenom na istragu najtežih međunarodnih kaznenih djela navodno počinjenih u Ukrajini; sa zadovoljstvom prima na znanje osnivanje operativne radne skupine usmjerene na pružanje ciljane potpore istragama ratnih zločina koje su u tijeku, čime se pokazuje ključna uloga Europola u međunarodnoj pravdi i odgovornosti;
8.	nadalje, prima na znanje napore Komisije usmjerene na snažniju i sigurniju Europu, kako je predsjednica Ursula von der Leyen navela u svojoj izjavi iz 2024.; poziva Komisiju da udvostruči osoblje Europola i prepozna njegovu središnju ulogu u jamčenju sigurnosti diljem Unije te njegovu sposobnost da odgovori na nove prijetnje; nadalje ističe da će se tim proširenjem dodatno poboljšati sposobnost Europola da pruži potporu državama članicama u borbi protiv teškog i organiziranog kriminala, na internetu i izvan njega, čime će se doprinijeti sigurnijoj Europi za sve. 

